google/wiki40b huggingface dataset:
Stortingsvalget 1856

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Hvert kjøpsted holdt valgting og oppnevnte én valgmann for hver femti stemmeberettigede. Hvert prestegjeld på landet oppnevnte én valgmann for hvert påbegynte 100 stemmeberettigede.
Valgmennene møttes til valgmannsting. På landet hadde hvert av de sytten amtene valgmannsting, og utpekte inntil fire av 67 stortingsrepresentanter. 5-14 valgmenn skulle velge én stortingsrepresentant, 15-24 skulle velge to, 25-34 valgte tre, flere enn 34 valgte fire.
Kjøpstedene var oppdelt i 25 valgdistrikter. Disse valgdistriktene hadde én eller flere representanter, dels valgte flere kjøpsteder sammen én representant. En kjøpstad med færre enn 150 stemmeberettigede (Molde, Grimstad, Hønefoss, Hamar, Hammerfest, Vadsø, og Levanger) valgte tingmann sammen med nærmeste større kjøpstad. 3-6 valgmenn i en kjøpstadsvalgkrets hadde én representant, 7-12 hadde to, 11-14 hadde tre, flere enn 14 hadde fire.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett. 
Hønefoss stemte som kjøpstad for første gang. Vadsø stemte som kjøpstad for første gang, men den ene valgmannen derfra møtte ikke til valgmannstinget. Holmestrand var egen valgmannskrets for første  gang, med én egen stortingsrepresentant. Moss og Drøbak fikk for første gang to representanter. Det samme gjorde Skien. Tromsø, Hammerfest og Vadsø valgte til sammen to representanter som også var en økning. 
Den totale folkemengden var anslått til 1 511 400, 75 202 hadde stemmerett. Av disse stemte 33 150. 347 valgting i landdistriktene utpekte totalt 856 valgmenn. 34 valgting i byene utpekte totalt 185 valgmenn. Valgmannstingene ble holdt i perioden 29. mai 1856 til 3. november 1856.

Politikk

Hensikten med det 5. overordentlige storting var et forslag om opptak av et betydelig statslån, som ble bifalt. Likviditetskrisen var et resultat av Krimkrigen. Den nystartede forretningsbanken Den norske Creditbank ble et viktig instrument for regjeringens håndtering av krisen.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Espen Christensen

Klubb

Christensen har tidligere spilt for de norske klubbene Stavanger og Heimdal, de svenske klubbene H 43 Lund og Lugi, og den danske klubben GOG i Herre Håndbold Ligaen.

Landslag

Den 19. juli 2012 debuterte Christensen på det norske landslaget, og fikk sin mesterskapsdebut fire år senere i Håndball-EM 2016.
Mo herredsstyre 1840–1842

Mo herredsstyre 1840−1842 er en oversikt over representanter i Mo herredsstyre, etter herredsstyrevalget i 1840. Valget ble avholdt den 22. juni 1840. Det første herredsstyremøtet etter valget ble avholdt den 24. juni 1840.
I 1840 var det direkte valg på personer. De som fikk flest stemmer ble herredsstyremedlemmer.
Psacothea

Utseende

Middelsstore til store (gjerne 15-20 millimeter), brunspraglete trebukker. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er parallellsidige med markerte, rettvinklede "skuldre".

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia. Psacothea hilaris har nylig etablert seg i Italia og flere andre land. Den er et fryktet, potensielt skadedyr.
Slagskudd

Slagskudd (originalt: Slap Shot) er en amerikansk film fra 1977 med Paul Newman og Michael Ontkean. Filmens manus er skrevet av Nancy Dowd, og er basert på erfaringene til Dowds bror, som spilte hockey i USA på 1970-tallet, da slåssing var det største salgspoenget på kampene.
Slap Shot ble nesten forbudt i USA og Storbritannia på grunn av stygg språkbruk. Den fikk aldersgrense 18 år i Norge.
Needles Highway

Needles Highway, nær Custer, er en scenisk vei som går igjennom Custer State Park i Sør-Dakotas Black Hills. Den er skiltet som del av Sør-Dakotas highway 87 og ble ferdig i 1922.
Langs sine 23 km svinger den seg gjennom høye granitt «nåler». Den har også to tunneler som er sprengt igjennom granittvegene. Disse er mindre en 4 meter høye og 3,4 meter brede, noe som gjør at man må tute med hornet før man kjører igjennom tunnelene for å gi seg til kjenne for andre bilister. Dette sammen med den ellers smale veistripen, hårnålssvinger og lave tunneler gjør at den er svært lite trafikkert og de som er der er gjerne ute på sightseeing. Reisende på veien må betale inngangsavgift til Custer State Park.
Turi Gramstad Oliver

Industridesigner

I 1960 ble hun ansatt som designer ved Figgjo Fajanse AS hvor hun gjennom tjue år skapte mange av denne bedriftens mest kjente dekorer: ”Arden”, ”Elvira”, ”Market”, ”Lotte”, ”Tor Viking”, ”Clupea” og mange flere. 
I 1968 ble Figgjo Fajanse AS slått sammen med hennes tidligere arbeidsplass Stavangerflint AS og fra 1968 til 1980 lagde hun dekorer som også ble produsert ved denne bedriften, blant annet til serviset ”August”.

Kunsthåndverker og billedkunstner

Etter at Oliver sluttet ved Figgjo AS i 1980, har hun arbeidet som kunsthåndverker og billedkunstner, hvor hun særlig han konsentrert seg om tekstil og papir som uttrykk. Hun er medlem av foreningene Norske Billekunstnere, Bildende Kunstneres Forening Rogaland, Norske Kunsthåndverkere og Kunstnernes Informasjonskontor. Som billedkunstner og brukskunstner har hun hatt en lang rekke offentlige utsmykningsoppdrag, er innkjøpt av blant annet Norsk kulturråd, Rogaland fylke, Stavanger og Sandnes kommune. Hun har hatt en lang rekke separatutstillinger og deltatt i et stort antall gruppeutstillinger. Hun har også deltatt på Vestlandsutstillingen og utstillingen Norsk Kunsthåndverk gjennom mange år. Hun har hatt mange tillitsverv i kunstnernes organisasjoner.

Utmerkelser

Oliver ble i 2019 utnevnt til ridder av 1. klasse av St. Olavs Orden for sin innsats som industridesigner.
Tønsberg Kystkultursenter

Tønsberg Kystkultursenter er et senter og en stiftelse for kystkultur som ligger ved Kanalen i Tønsberg i Vestfold. Senteret ble etablert i 1991. Loggen kystlag, som ble etablert i 1980 som et lokallag av Forbundet Kysten, står for restaurering og drift av båter og bygninger på senteret. Bygninger og båter leies ut til arrangementer og grupper.

Murbygningene fra Teie ubåtstasjon

Like ved Kanalbrua ble det i 1917 reist tre murbygninger som huset Teie ubåtstasjon fram til 1940 da tyskerne overtok anlegget og hadde fanger der. Etter andre verdenskrig ble bygningene «Ladestasjonen», «Verkstedet» og «Torpedomagasinet» brukt til yrkesskole. I 1990 ble de forfalne bygningene overdratt til kystkultursenteret.

Riggerloftet

Riggerloftet ble trolig reist på 1780-tallet på Bolærne øst for Tønsberg. Den fire-etasjers laftede] tømmerbygningen ble flyttet til Kaldnes mekaniske verksted under napoleonskrigene. Her ble den benyttet til barderenseri, mastebod, riggerloft og lager. I 1993 ble Riggerloftet flyttet dit det nå står. Bygningen ble siden restaurert.

Sjøbua

Området vest for ubåtstasjonen var opprinnelig et treskipsbyggeri med slipp og en stor sjøbod. Seinere hadde bedriften ScanRope råvarelager i Sjøbua rett vest for båtbyggeriet. Sjøbua ble revet i 2002, men ble gjenreist i 2011. Slippen ved siden av mottar båter for reparasjon og vedlikehold.

Prosjekt reperbanen

Den første repslagerbygningen til Tønsberg reperbane ble bygd fra 1795. Da den lange bygningen brant i 1910, ble den gjenoppbygd som moderne ståltaufabrikk. Denne ble seinere revet, men kystkultursenteret planlegger å gjenreise 100 meter av bygningen.

«Berntine»

«Berntine» er en galeas på 71,5 fot. Den seilte som ishavsskute fra Tromsø 1890–1920, deretter som fraktefartøy. Skuta fikk navnet «Havnøy» i 1946. I 1978 ble den gjenoppbygd i Tønsberg som skoleskip i alternativt barnevernsarbeid. I 2008 ble båten overtatt av en stiftelse og fikk tilbake sitt opprinnelige navn. Om sommeren har «Bertine» avganger fra Tollbodkaia utenfor Havnekontoret på Tønsberg Brygge.
Amédée Courbet

Liv og virke

Courbet studerte ved École polytechnique og begynte i 1849 i den franske marines tjeneste. Han ble i 1856 løytnant, 1866 fregattkaptein, 1873 kaptein, 1880 viseadmiral og 1884 admiral.
1880-82 var han guvernør over straffekolonien i Ny-Caledonia. 
Han ble i 1883 sjef for den franske eskadren ved Tonkin. Etter at Courbet i august 1883 hadde tvunget Annam til underkastelse, fikk han i oktober befalet over landstyrkene, vilket befal han beholdt til februar 1884. I august 1884 fikk han befalet over samtlige franske sjøstridskrefter i de østasiatiske farvann, blokkerte havnene Keelung og Tamsui på øya Formosa (Taiwan) og gjennomførte en amfibisk operasjon mot Qingstyrkene på øya. Han ødela 24.-28. august arsenalet i Fuzhou sammen med den der liggende kinesiske flåten. Ved å sperre risinnførselen til nordlige Kina påskyndet slutten av den fransk-kinesiske krig; fredsavtalen ble sluttet i 1885.
TV 2

Stortinget åpner for riksdekkende reklame-tv

Stortinget åpnet i 1990 opp for at det kunne etableres et reklamefinansiert alternativ til NRK. Konsesjonen ble utlyst 31. januar 1991, med krav om at ingen eiere kunne eie mer enn 20 prosent av aksjene i kanalen. Det var mange interessanter for konsesjonen, og blant annet Schibsted, Egmont, Orkla, en gruppering rundt Rolf Wesenlund og Arne Fjørtoft og en investorgruppe kalt NTN gikk med planer om å søke på konsesjonen. Konsesjonen ble vunnet av TV 2 AS i 1991. Selskapet var et konsortium eid av Schibsted, Vital Forsikring, Gutenberghus, NTN, Selvaag, Bergens Tidende og Sissel Ditlevsen.

Åpningen av kanalen

TV2 hadde sin offisielle åpning 5. september 1992 med showet For første gang, ledet av Dan Børge Akerø. Showet var en samsending med NRK, og det ble sett av 1,7 millioner seere.
Ordinære sendinger startet dagen etterpå med sending av en eliteseriekamp mellom Viking og Rosenborg, en konsert med Oslo Gospel Choir i tillegg til nyheter, sport og en dokumentar. I tillegg hadde de amerikanske seriene Flipper og Et vilt liv fått plass på sendeskjemaet.
Den første uken på kanalen ga seerne premierer på kanalens egne produksjoner som VTV, Askeladden og Holmgang, i tillegg til utenlandske serier som Cheers, Den nakne pistol og Hverdagsliv.

Dekningsgrad

Ved oppstarten i 1992 var dekningsgraden på rundt 60 prosent, noe som innebar et seerpotensial på opptil 2,5 millioner. I 1994 var dekningsgraden kommet opp i 90 prosent.

Markedsandeler

I 2016 hadde TV2 en markedsandel 18,3 prosent – opp 0,1 prosentpoeng fra 2015, men samtidig ned 2,9 prosentpoeng fra 2014.

Eier

Den opprinnelige eierbegrensningen for TV 2 fra 1992 på 20 prosent ble senere opphevet, og TV 2 Gruppen AS eies fra januar 2012 hundre prosent av danske Egmont.
9. januar 2012 ble det offentliggjort at Egmont kjøper A-pressens eierandel på 50 prosent for 2,1 milliarder kroner og dermed kom til å eie hundre prosent av TV 2. Etter 2000 lanserte TV 2 Gruppen flere søsterkanaler, og gruppen tilbyr flere separerte kanaler. Virksomheten i TV 2 Gruppen og datterselskapene i konsernet utgjør cirka 650 årsverk.
Beach Boys Concert

Bakgrunn

Dette er det eneste konsertalbumet fra The Beach Boys der alle originalmedlemmene medvirker, da Brian Wilson sluttet å spille konserter kort tid etterpå. De neste tretti årene spilte han kun enkelte konserter sammen med bandet. 
Albumet inneholder flere sanger som var faste på The Beach Boys' spilleliste under konserter, men som ikke hadde blitt med på tidligere album; «Papa-Oom-Mow-Mow», «The Wanderer», «Monster Mash» og «The Little Old Lady From Pasadena». 
Flere av sangene fikk ekstra vokalspor overdubbet i studio, og på «Fun, Fun, Fun» satte Brian Wilson inn sangens originale musikkspor – i høyere tempo. Det samme ble gjort med «I Get Around», men på begge sangene ble enkelte elementer klippet vekk slik at det skulle høres ut som konsertopptak.
Cabaret (film)

Handling

I 1930-årenes Berlin, arbeider amerikaneren Sally Bowles (Liza Minnelli) som kabaretsanger hos Kit Kat-klubben. På hybelen møter hun den britiske forfatterspiren Brian Roberts (Michael York), som har dratt til Berlin for å forbedre tyskferdighetene sine. Han planlegger å betale utgiftene ved å tilby engelsktimer. Sally er en eksentrisk ungjente som drømmer om å bli en filmstjerne, og hun vil få med Brian på en rekke eventyr. De stifter flere bekjentskap, blant annet med rikmannen Maximilian von Heune (Helmut Griem), som de begge blir forelsket i. Plutselig tar Sallys liv en uventet vending, og nazismens framvekst preger stemningen.

Mottakelse

Cabaret fikk god kritikk og ble en stor kinosuksess. Den vant åtte Oscar-priser for beste regi (Fosse), beste kvinnelige hovedrolle (Minnelli), beste mannlige birolle (Grey), beste kinematografi, beste scenografi, beste lydmiks, beste musikalmusikk og beste filmklipp. Cabaret er den eneste filmen som har vunnet åtte Oscar-priser uten å vinne beste film. I tillegg til beste film ble den også nominert til beste filmatisering, men disse prisene gikk til Gudfaren. Cabaret ble kåret til årets beste film av National Board of Review og Hollywood Foreign Press Association. Den vant også sju British Academy Film Awards, blant annet beste film.
Filmen har også fått anerkjennelse i ettertid. Empire kåret den til filmhistoriens 367. beste film. Det amerikanske filminstituttet har kåret filmen til den 63. beste spillefilmen fra USA og den 5. beste filmmusikalen fra USA. Sangen «Cabaret» ligger også på 18.-plass på listen «AFI's 100 Years…100 Songs», som består av de beste filmlåtene fra amerikanske spillefilmer. Cabaret ble innlemmet i National Film Registry i 1995, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle».
Pan (1995)

Produksjon

I 1966 hadde Carlsen regissert en kritikerrost versjon av Hamsuns roman Sult. Tredve år senere vendte han tilbake til Hamsun for å lage en film av Pan, ei bok han kalte «et stort dikt». 
Carlsen sa at han hadde besluttet å inkludere det «glemte materialet» fra Glahns død for å finne en ny «vinkel» i filmatiseringen av boka. Delen med Glahns død ble filmet i Thailand (til erstatning for India, slik det var i romanen. Filmversjonen fra 1922 la dette til Algerie).
Filmen hadde amerikansk premiere på Museum of Modern Art i New York City som en del av MOMAs retrospektiv av filmer basert på Hamsuns verk i 1995.

Priser

Anneke von der Lippe vant under den norske internasjonale filmfestivalen i 1995 Amandaprisen som beste kvinnelige skuespiller for sine prestasjoner i Pan og i Over stork og stein. Hun vant også den danske Bodilprisen for beste kvinnelige birolle i Pan.
Hugo Haase

Bakgrunn

Hugo Haase ble født i Allenstein som sønn av en jødisk skomaker og småkjøpmann. Han studerte jus ved Albertina-universitetet i Königsberg, og arbeidet der som advokat.

Politisk karriere

Han ble den første sosialdemokratiske byråd i Königsberg, og i 1897 ble han innvalgt i den tyske Riksdagen. I flere prosesser forsvarte han de politisk forfulgte sosialdemokratene.
Haase tilhørte den «revisjonistiske» fløyen innen SPD, som i motsetning til marxistene trodde på demokratiske reformer for sosiale og politiske endringer heller enn revolusjon. I 1911 ble han sammen med August Bebel valgt til formann for SPD, fra 1912 var han også sammen med Philipp Scheidemann, formann for SPDs fraksjon i den tyske Riksdagen. Etter Bebels død ble Haase og Friedrich Ebert valgt til partiformenn.
I juli 1914 gikk han imot å gi krigskreditter til regjeringen i parlamentet, men fikk ikke gjennomslag for sitt syn overfor Friedrich Ebert og flertallet i SPDs riksdagsfraksjon. Som følge av partidisiplinen måtte Haase selv stemme for vedtaket som han personlig var imot. Etter hans uttalelse om at sosialdemokratene «ikke lar fedrelandet i stikken i farens stund», forkynte den keiserlige riksregjeringen den såkalte «borgfreden» under første verdenskrig mellom regjeringen og sosialdemokratene.
Etter at krigsutviklingen gikk dårlig fra slutten av 1914, vendte Haase seg stadig sterkere og åpnere mot krigen og SPDs krigspolitikk. I 1915 måtte han gå av som fraksjonsformann, og i 1916 som partiformann. I mars 1916 overtok han ledelsen av den «sosialdemokratiske foreningen» bestående av krigsmotstandere. Etter påsken 1917 ble han formann for det nystiftede USPD.
Under novemberrevolusjonen dannet han 10. november 1918 sammen med SPD en provisorisk riksregjering, Rat der Volksbeauftragten, hvor han ble viseformann. Etter Eberts ordre til regjeringstroppene om å slå ned revolusjonsforsøkene med vold juledag 1918, trådte Haase og de andre USPD-representantene Wilhelm Dittmann og Emil Barth ut av rådet den 29. desember.
USPD ledet av Haase fikk bare 7,6 prosent av stemmene ved valget til nasjonalforsamling 19. januar 1919.
Den 8. oktober 1919 ble han skutt av arbeideren Johann Voß. Han ble sterkt skadet, og døde 7. november 1919 i Berlin.
Haase var gift med Thea Lichtenstein og hadde en sønn.
Stave

Stave er ei bygd og et fiskevær i Andøy kommune i Nordland. Stedet ligger på vestsiden av Andøya, mellom Bleik og Nordmela.
Stave er en av de eldste gårdene på Andøya. Arkeologiske funn viser at det må ha bodd folk på stedet siden steinalderen, for 4500-5000 år siden. På fjellene ved Stave finnes 3000 år gamle fangstgroper og sperregjerder, som ble brukt til å fange rein. De første skriftlige opplysningene om gården finnes i Aslak Bolts jordebok fra 1432. I middelalderen sto et korshus (ei lita kirke) på Stave. Den offisielle bruken av denne kirka opphørte under reformasjonen, og kirka ble senere revet.
Det har aldri vært fiskemottak på Stave, men stedet var likevel et viktig fiskevær. Stave manglet imidlertid ei god havn, og det ble et problem da man gikk over til båter med motor på begynnelsen av 1900-tallet. Et skikkelig kaianlegg ble først bygd tidlig på 1960-tallet.
Stave fikk veiforbindelse sørover mot nabogården Skogvoll og Nordmela på 1940-tallet, og nordover gjennom Stavedalen til Bleik i 1952. Fra 1896 var det skole på Stave. Skolen ble nedlagt i 1958, og barna ble overført til Nordmela og deretter til Bleik.
Sammen med Skjoldehamn lengst sør på Andøya var Stave blant de første stedene i landet som fikk automatisk telefonsentral. De to stedene fikk automatisk sentral i 1956 – Stave først, så Skjoldehamn et par måneder senere.
Austrheim Mannskor

Austrheim Mannskor er et mannskor tilhørende i Gloppen kommune i Sogn og Fjordane. Koret ble stiftet i 1927, har hatt fra 20 til 40 medlemmer og synger alt fra drikkeviser til kirkemusikk. Mannskoret er medlem av Norges Korforbund.
Gaekwad

Gaekwad, også Gaekwar og Gaikwar, er en herskertittel knyttet til dynastiet som hersket over staten Baroda i India fra 1721 til 1949.  Den benyttes også som navn på dynastiet og for å omtale den person som til enhver tid var maharaja av Bardoda.

Fra marathastat til fyrstestat

Opprinnelig betyr gaekwad kugjeter. Dynastiet oppsto blant marathaene i det vestlige India tidlig på 1700-tallet. Tilsvarende titler finnes i de tre andre viktigste marathastatene: Bhonsle i Nagpur, Holkar i Indore og Scindia i Gwalior.
Herskerne av Baroda styrte over en stat bestående av flere områder i det som nå er delstaten Gujarat. Hovedområdet befant seg omkring hovedstaden Baroda, med flere spredte områder på halvøyen Kathiawar.

Etter Indias selvstendighet

Etter at India ble selvstendig i 1947 ble de mange fyrstestatene innlemmet i India. Fyrstestaten Baroda ble 1. mai 1949 en del av delstaten Bombay. Herskeren mistet da sin makt. Etter dette benyttes Gaekwad som familienavn for medlemmene av dynastiet.
Medlemmer av Gaekwad-dynastiet har vært aktive i indisk politikk. Dynastioverhodet Fatehsinghrao Gaekwad (1930–1988) var, foruten cricketspiller, medlem av Lok Sabha og delstatsminister i Gujarat. Hans bror Ranjitsinh Pratapsinh Gaekwad, som overtok som familieoverhode i 1988, har også vært parlamentsmedlem.
Bjørkelangen Sportsforening

Fotball

Herrelagets plass i 5. divisjon ble overtatt av samarbeidsklubben Aurskog-Høland.
Yoshihide Nishikawa

Karriere

Yoshihide Nishikawa startet sin profesjonelle karriere i Oita Trinita i 2001. Han har også spilt for Shonan Bellmare, Sagawa Printing og Tochigi SC.
Fredrikstad Biogass

Fredrikstad Biogass AS åpnet Norges første anlegg for produksjon av biogass til bussdrift den 18. september 2001. Selskapet ble stiftet 8. desember 2000, var eid av BorgBuss og Frevar med 50 % hver, og ble avviklet i 2014.
Biogassen ble produsert ved Frevar ved rensing av avløpsvann fra husholdningene i Fredrikstad. Kapasiteten på anlegget kunne erstatte 30 % av forbruket av diesel ved BorgBuss, som tilsvarer en kjørelengde på 1,1 millioner kilometer. Produksjonsvolum var i 2009 på 273 200 Nm³.
April Love

«April Love» er en amerikansk sang med melodi av Sammy Fain og tekst av Paul Francis Webster. Den ble skrevet som en temasang til filmen med samme navn med Pat Boone og Shirley Ross i hovedrollene og med Henry Levin som regissør. Boone fremførte sangen. «April Love» ble nominert til en 1958 Academy Award for Best Original Song.
I filmen forlater Pat Boones rollefigur Nick Conover Chicago etter å ha blitt dømt til betinget fengsel for å ha stjålet en bil. Mens han bor og arbeider på farmen i Kentucky hos sin onkel Jed Bruce og sin tante Henrietta, forelsker han seg i naboens datter, spilt av Shirley Jones.
På samme måte som Boone ble kritisert for å synge utvannede versjoner av rhythm and blues-sanger kan filmen ses på som en mildere versjon av James Deans Rotløs ungdom (Rebel Without a Cause) eller Marlon Brandos Vill ungdom (The Wild Ones).
Boones versjon ble utgitt på singlen Dot 45-15660

Norsk versjon

Putte Rønneberg har skrevet en norsk tekst. På norsk bærer den tittelen «Velg April».

Listeplassering

Boones' versjon lå på toppen av Billboard Hot 100-listen i én uke i 1957
Oslo Kings

Oslo Kings var et basketballag fra Ammerud i bydel Grorud i Oslo. Laget ble stiftet til oppstarten av den nye basketballigaen BLNO i 2000. Laget vant sluttspillet i sesongen 2000/01 og ble nr. 2 i serien. Laget hentet en rekke spillere fra utlandet, og fikk etter hvert økonomiske vansker. I sesongen 2002/03 ble laget slått sammen med Vålerengens Idrettsforening (VIF) og navnet endret til Vålerenga Kings, i et forsøk på å trekke klanen og nye tilhengere til basketball. Det nye laget fikk ikke forventet oppslutning og ved sesongslutt 2003 måtte laget trekke seg fra BLNO.
Ammerud var tilbake i BLNO med sitt nye lag, Ammerud Basket høsten 2007.
Streyminbrua

Streyminbrua (færøysk: Brúgvin um Streymin) er ei bru som forbinder øyene Streymoy og Eysturoy på Færøyene. Brua krysser sundet Sundini ved Norðskáli og Oyrarbakki på Eysturoy.
Brua er bygd av betong. Den har 9 spenn og er 220 meter lang og 9,5 meter bred, seilingshøyden er 17 meter og seilingsløpet er 25 meter bredt. De to kjørefeltene har til sammen en bredde på 9,5 meter, og på begge sider er det 1 meter brede fortau. Byggingen startet i mars 1971, og brua ble innviet 30. oktober 1973. Streyminbrua ble bygd av firmaet E. Pihl & Søn med Niklas Foldbo som prosjektleder, og kostet 13 millioner danske kroner. Brua blir kontrollert for eventuelle skader hvert 5. år. Byggingen av Streyminbrua var første ledd i å gjøre det færøyske veinettet uavhengig av ferger.
Pilinopyga

Utseende

En middelsstor (ca. 25 millimeter), matt, gul og svart gullbasse. Hodet ("snuten") har skarpe forhjørner slik at det ser firkantet ut sett fra oversidem. Hode, en tegning foran på pronotum og den bakre halvdelen av dekkvingene er svarte, resten av oversiden er brungul til guloransje.

Levevis

Artene holder til i tropisk skog.

Utbredelse

Arten er utbredt i Vest- og Sentral-Afrika (Guinea, Kamerun, Kongo).
Alstad (Skåne)

Alstad er et tettsted i Trelleborg kommune i Skåne län i Sverige. I 2010 hadde tettstedet 237 innbyggere.